*Ανεπίσημη μετάφραση*

Αξιότιμοι κύριοι,

Το παρόν έγγραφο αποστέλλεται προς ενημέρωσή σας σχετικά με τα κονδύλια που το Υπουργείο Εξωτερικών και Διεθνούς Συνεργασίας της Ιταλίας προσφέρει σε Πανεπιστήμια του εξωτερικού για τη δημιουργία και λειτουργία εδρών ιταλικής γλώσσας (Κεφ. 2619/2) για το ακαδημαϊκό έτος 2025-2026 (οικονομικό έτος 2025).

**Η καταληκτική ημερομηνία για την υποβολή αιτήσεων είναι η 28η Μαρτίου 2025.** Όλες οι αιτήσεις θα πρέπει να αποσταλούν στην Πρεσβεία της Ιταλίας (ambasciata.atene@esteri.it) αυστηρά μέχρι την παραπάνω ημερομηνία. Επισυνάπτονται τα απαιτούμενα έντυπα για την υποβολή αιτήσεων, καθώς και οι σχετικές διευκρινίσεις για τη σωστή συμπλήρωσή τους.

1. **Κονδύλια, κριτήρια κατανομής και προθεσμίες για τη χρήση τους**

Τα κονδύλια χορηγούνται για τη δημιουργία και λειτουργία εδρών ιταλικής γλώσσας σε ξένα πανεπιστήμια και **προορίζονται αποκλειστικά για τη μερική κάλυψη της αμοιβής εκπαιδευτικών που προσλαμβάνονται απευθείας από τα πανεπιστήμια με σύμβαση σύμφωνα με την ελληνική νομοθεσία.**  Για τον καθορισμό των δικαιούχων Ιδρυμάτων, ο όρος «έδρες ιταλικής γλώσσας» περιλαμβάνει τις έδρες και/ή τα μαθήματα διδασκαλίας όπου η ιταλική γλώσσα αποτελεί μία από τις διδασκόμενες γλώσσες, σύμφωνα με τον κανονισμό του εκάστοτε Ιδρύματος, ακόμη κι αν η έδρα ή το μάθημα έχει διαφορετική ονομασία.

**Διευκρινίζεται ότι** αιτήματα από πανεπιστήμια όπου ήδη υπηρετούν διδάσκοντες του Υπουργείου Εξωτερικών και Διεθνούς Συνεργασίας της Ιταλίας (MAECI) δεν θα ληφθούν υπόψη. Επίσης, δεν εξετάζονται αιτήματα από πανεπιστήμια που σκοπεύουν να χρησιμοποιήσουν τα κονδύλια για σκοπούς άλλους από την κάλυψη των αμοιβών των διδασκόντων με σύμβαση βάσει της τοπικής νομοθεσίας. **Τα μαθήματα πρέπει να αφορούν αποκλειστικά τη διδασκαλία της ιταλικής γλώσσας, να διεξάγονται στην ιταλική γλώσσα και να πραγματοποιούνται στο πανεπιστήμιο που υποβάλλει την αίτηση, και όχι στην Ιταλία.**

**Επισημαίνεται ότι δεν υπάρχει υποχρέωση αποδοχής της αίτησης ή χορήγησης του συνολικού αιτούμενου ποσού.** Τα ποσά που θα εγκριθούν μπορεί να είναι ίσα ή μικρότερα από αυτά που προτείνουν τα πανεπιστήμια. Τα εκπαιδευτικά προγράμματα που υποβάλλονται πρέπει να είναι υλοποιήσιμα, ανεξάρτητα από το ποσό που ενδέχεται να εγκριθεί.

Τα κονδύλια θα πρέπει να χρησιμοποιηθούν έως την ολοκλήρωση των δραστηριοτήτων του ακαδημαϊκού έτους αναφοράς. Τα ποσά που δεν χρησιμοποιήθηκαν ή που χρησιμοποιήθηκαν πέραν της κάλυψης μισθοδοσίας διδακτικού προσωπικούπρέπει να επιστραφούν **το αργότερο μέχρι τις 30 Σεπτεμβρίου 2025.** **Η επιστροφή τους είναι απαραίτητη προϋπόθεση για την θετική αξιολόγηση επόμενης επιχορήγησης.**

1. **Οδηγίες για την υποβολή αίτησης επιχορήγησης**

Οι αιτήσεις επιχορήγησης πρέπει να περιλαμβάνουν τα εξής έγγραφα:

* **ΕΠΙΣΤΟΛΗ ΤΟΥ ΠΑΝΕΠΙΣΤΗΜΙΟΥ (έως μια σελίδα):** Η επιστολή πρέπει να περιλαμβάνει με συνοπτικό και τεκμηριωμένο τρόπο την αιτιολόγηση της αίτησης, να είναι συνταγμένη σε επιστολόχαρτο του πανεπιστημίου, να φέρει την υπογραφή του αρμόδιου ακαδημαϊκού υπεύθυνου και τη σφραγίδα του πανεπιστημίου.
* ΕΝΤΥΠΟ Α: Η ενότητα της φόρμας για την αίτηση επιχορήγησης για τη στήριξη των εδρών και/ή των πανεπιστημιακών μαθημάτων ιταλικής γλώσσας που αφορά το πανεπιστήμιο **πρέπει να συμπληρωθεί πλήρως**.
* ΕΝΤΥΠΟ Β: Τα πανεπιστήμια που έχουν λάβει κονδύλια κατά το Οικ. Έτος 2024 ή κατά την προηγούμενη πενταετία (Οικ. Έτη 2019-2023), μετά την ολοκλήρωση των μαθημάτων, θα πρέπει να ετοιμάσουν την τελική έκθεση σχετικά με τη χρήση της τελευταίας επιχορήγησης που έλαβαν, χρησιμοποιώντας το επισυναπτόμενο έντυπο Β. Η ενότητα της φόρμας για την αίτηση επιχορήγησης για τη στήριξη των εδρών και/ή των πανεπιστημιακών μαθημάτων ιταλικής γλώσσας που αφορά το πανεπιστήμιο **πρέπει να συμπληρωθεί πλήρως**. Η υποβολή της τελικής αναφοράς αποτελεί απαραίτητη προϋπόθεση για τη χορήγηση και την αποδοχή της επιχορήγησης. Συνεπώς, παρακαλούμε να την υποβάλετε μαζί με τη νέα αίτηση επιχορήγησης, ακόμη και αν έχει ήδη σταλεί προηγουμένως σε αυτό το γραφείο. Η έκθεση για τη χρήση των κονδυλίων του Οικ. Έτους 2024 θα πρέπει να σταλεί το αργότερο μέχρι το τέλος του Ακαδημαϊκού Έτους (δηλαδή έως το καλοκαίρι του 2025).

Τα έντυπα πρέπει να συμπληρωθούν ψηφιακά, χωρίς να γίνουν αλλαγές στο προκαθορισμένο κείμενο, και με προσοχή στην αναγραφή της ημερομηνίας, της σφραγίδας του αιτούντος ιδρύματος και της υπογραφής του ακαδημαϊκού υπεύθυνου. Οι στόχοι των υποβαλλόμενων έργων πρέπει να είναι σαφείς και να προκύπτουν από τα έντυπα αίτησης, τις συνοδευτικές επιστολές και τις τελικές αναφορές, οι οποίες θα πρέπει να περιλαμβάνουν **συνοπτικά** τον προορισμό των κονδυλίων. Η συμπλήρωση των εντύπων πρέπει να γίνει στην ιταλική γλώσσα. Το μέγεθος κάθε αρχείου δεν πρέπει να ξεπερνά τα **4MB**.

Σας ευχαριστούμε για το ενδιαφέρον σας και παραμένουμε στη διάθεσή σας για οποιαδήποτε περαιτέρω διευκρίνιση ή υπόδειξη.

Με εκτίμηση,

 Γραμματέας Α’

Alberto Amadei